**Giv medarbejderen Østen på rygraden **

Overvejer virksomheden at lave forretninger med Østen?

Måske er der styr på den essentielle orientalske etikette og anderledes forretningsgang. Men forstår virksomheden grundlaget for den østerlandske tankegang? I så høj grad at mange misforståelser kan blive undgået?

I modsat fald kan Aikido være svaret.

**Respekt skaber resultater**  
Mange danske virksomheder sender deres medarbejdere på kurser for at lære korrekt adfærd ved møder med østerlandske forretningsforbindelser. Mødeledelse og forståelse af japanernes forretningsform er dog kun en lille del af nøglen til succesfuldt samarbejde med Østen.

Ønsker virksomheden at opnå de store resultater, som affødes af grundlæggende og gensidig respekt mellem parterne, så er dybereliggende indsigt i østerlandsk tankegang vigtig.

Aikido kan vise vejen.

**Aikido med fordele**  
Aikido er japansk kampkunst. Formen kan anvendes til selvforsvar, men den bagvedliggende filosofi er konfliktløsning uden at tilføre skade.

I aikido er de japanske høflighedsformer og den bagvedliggende filosofi en stor del af undervisningen. Udøveren får dermed en vigtig del af den japanske kutyme ind på rygraden gennem træningen.

Under træningen præsenteres desuden konfliktens principper, og hvordan strid kan løses på alle stadier til fordel for de involverede. Principper, som blandt andet kan anvendes i dagligdags ledelsessituationer.

Ved længere tids træning udvikles også evnen til at læse sin modpart og lære at håndtere enhver situation med større ro. Egenskaber, som japanere respekterer i høj grad.

Lige så vigtigt er det, at udøvelsen af aikido er anset blandt mange japanere som en vej til selverkendelse. Det skyldes, at udøveren lærer sig selv bedre at kende gennem træningens naturlige udfordringer.

**Træning over længere tid?**  
Enhver vil få mest ud af at deltage i undervisningen flere gange om ugen gennem længere tid, men allerede efter en måned vil en større forståelse af Østens kutymer være tydelig. Først bemærker udøveren det selv, men snart kommer indsigten også virksomheden til gavn.

**Klubber i hele Danmark**  
Der findes mange forskellige aikidoklubber i Danmark.

I klubber under Dansk Aikido Forbund, DAF undervises efter de japanske principper. Forklaring af etikette og filosofien bag er her en naturlig del af undervisningen.

På www.aikidoforbund.dk/klubber.asp ligger en komplet oversigt over danske klubber, som er tilknyttet DAF.

**Gratis billeder og flere oplysninger**  
På www.aikidoforbund.dk/presse ligger billeder til fri afbenyttelse af pressen.

På samme webadresse ligger en PDF med skriftligt materiale, der giver en mere uddybende beskrivelse af aikido.

**Kontakt**  
Ved ønske om et interview eller yderligere oplysninger er I velkomne til at kontakte xx fra xx dojo. Mail: xx@xx.dk eller via mobil: xx xx xx xx i tidsrummet 9 – 18.